Virallinen lehti nro C 348 , 03/12/1999 s. 0100



KIRJALLINEN KYSYMYS E-0565/99 esittäjä(t): Roberta Angelilli (NI) komissiolle (12. maaliskuuta 1999) Aihe: Paleontologinen ja iktyologinen puisto Eräät Italian kansalaiset ovat perustaneet yhdistyksen edistääkseen tiettyjä kulttuurisia ja tieteellisiä aloitteita, joiden tavoitteena on paleontologisen ja iktyologisen puiston perustaminen. Tähän liittyen perustettaisiin myös biomalleja ja toteutettaisiin tutkimuksia, jotka esitettäisiin Internet-sivuilla suurelle yleisölle. Tätä erityisen edistyksellistä hanketta tukee tietojeni mukaan myös Ingen-niminen yhteisö. Hankkeeseen voisivat osallistua myös heikommassa asemassa oleviin yhteiskuntaluokkiin kuuluvat, mikä tarjoaisi näin mahdollisuuden työllisyyden ja yhteisvastuullisuuden tukemiseen. 1. Onko olemassa ohjelmia, joiden piiriin tämä hanke voisi kuulua? 2. Onko muissa jäsenvaltioissa vastaavia hankkeita, ja jos on, mitä ne ovat? 3. Onko asiasta tehty tutkimuksia? Komission jäsenen Marcelino Orejankomission puolesta antama vastaus (7. toukokuuta 1999) 1. Paleontologisen ja iktyologisen puiston perustamista koskeva suunnitelma voisi kuulua Raphael-ohjelman alaisuuteen kulttuurin alaan liittyvien piirteidensä vuoksi. Tämä edellyttää, että toissijaisuusperiaatetta noudatetaan ja että hankkeeseen osallistuu vähintään kolme jäsenvaltiota tai yhteisön kanssa assosiaatiosopimuksen tehnyttä maata. Koska määräaika hankkeiden esittämiseksi vuodelle 1999 on kuitenkin kulunut umpeen, on odotettava Kulttuuri 2000 -ohjelman hyväksymisen jälkeen toteutuvaa kehitystä. Tutkijavoimavarojen lisääminen ja sosioekonomisen tietopohjan laajentaminen -erityisohjelmaan sisältyy uusi toimi, jonka päätavoitteena on tieteellistä ja teknologista tutkimusta koskevan yleisen tietoisuuden lisääminen. Toimi koskee erityisesti eurooppalaisia tutkimusohjelmia, ja sen tarkoituksena on ylittää Euroopassa harjoitettavan tieteen ja yleisön välillä oleva kuilu. Se auttaisi Euroopan kansalaisia ymmärtämään paremmin tieteestä ja teknologiasta koituvaa hyötyä päivittäisessä elämässä samoin kuin tutkimuksen ja teknologian kehittymisen rajoituksia ja mahdollisia vaikutuksia. Ohjelmaan osallistuvat organisaatiot toimivat seuraavilla aloilla: tiedettä koskevan viestinnän ja tietoisuuden edistäminen, tieteeseen ja teknologiaan liittyvää yleistä tietoisuutta koskevan politiikan ja valistuksen kehittäminen sekä tiedettä käsittelevän tiedon levittämisen ja sen puolueettoman, tasapuolisen käytön kannustaminen. Tiedeviestintää voivat harjoittaa muun muassa tiedotusvälineet, opetusmateriaalin tuottajat, tiede- ja teknologiamuseot, tieteeseen liittyvien sähköisten tietopalvelujen tarjoajat jne. Paleontologisen ja iktyologisen puiston perustaminen voisi olla hakukelpoinen yleisen tietoisuuden parantamista koskevien toimenpiteiden nojalla. Ensimmäinen ehdotuspyyntö käynnistettiin 16. maaliskuuta 1999. Ehdotusten jättämisen määräaika on 2. kesäkuuta 1999. Toinen ehdotuspyyntö julkaistaan ensi vuonna. 2. Komissiolla ei ole käytettävissään kysyjän pyytämiä tietoja. 3. Aikaisemmin on ehdotettu yhtä paleontologiaan liittyvää hanketta, jolle myös myönnettiin tukea. Kysymyksessä oli Bolognan yliopiston koordinoima Mopem-hanke (97/M/TV/20), johon myös Ranska ja Portugali osallistuivat virallisesti. Raphael-ohjelmasta myönnettiin hankkeeseen yhteisön rahoitusosuutena 250 000 euroa.